གསུམ་པ་བྱང་གི་གྲུ་ཁུག་དེ་ནི་གསང་མཆོག་རིགས་ལྔའི་ནང་ཚན་བྱང་འཁོར་ལོ་རིགས་ཀྱི་ལྷ་ཡི་ངོ་བོར་གནས་པ་གསང་མཆོག་གསང་བའི་རྒྱལ་པོ་མཚོན་པར་གསུངས།གསང་མཆོག་གསང་བའི་རྒྱལ་པོ་ཞེས་པ་འདི་ཡང་གཞུང་དོན་གྱི་རིམ་པ་དང་འབྲེལ་ཏེ་འཆད་ན་འདི་ལྟར་གོ་དགོས་པ་ཡིན་ཏེ།ལམ་བགྲོད་ཚུལ་གྱི་རིམ་པ་གོང་དང་མཚུངས་ལ་མཐར་ཐིག་ལེ་ཞེ་ལྔའི་ནང་ནས་འབྲས་བུའི་ཐིག་ལེ་བཅུ་མངོན་དུ་གྱུར་པ་དང་གཞི་ལམ་འབྲས་གསུམ་གྱི་ནང་ནས་འབྲས་དྲུག་མངོན་དུ་གྱུར་པའི་ཚེ།རྟེན་གྱི་རྣལ་འབྱོར་པ་དེ་ལ་ཉོན་མོངས་ཀྱི་མཚན་མ་དག་ཚུལ་གྱི་དབང་དུ་བྱས་ན་ང་རྒྱལ་གྱི་མཚན་མ་རང་སར་དག་པའི་རང་འབྱུང་གི་རིག་པ་ཟང་ཐལ་རང་སྣང་གིས་བསྡུས་པ་དེ་དང་།བདུད་རང་སར་དག་པའི་དབང་དུ་བྱས་ན་ཕུང་པོ་ལུས་ལེན་རྒས་པའི་བདུད་རང་སར་དག་པའི་རང་འབྱུང་གི་རིག་པ་ཟང་ཐལ་རང་སྣང་གིས་བསྡུས་པ་དེ་དང་།ཁམས་ལ་སྦྱར་ན་ཁམས་ལྔ་ལས་གློ་བ་རླུང་གི་ཁམས་རང་སར་དག་པའི་རང་འབྱུང་གི་རིག་པ་ཟང་ཐལ་རང་སྣང་གིས་བསྡུས་པ་དེ་དང་།ཡེ་ཤེས་ལ་སྦྱར་ན་བདག་གཞན་བྱ་བ་མ་བརྩལ་ཀྱང་ལྷུན་གྱིས་གྲུབ་པའི་བྱ་བ་ནན་ཏན་གྱི་ཡེ་ཤེས་དེ་དང་།ཐིག་ལེར་སྦྱར་ན་འབྲས་བུའི་ཐིག་ལེ་བཅུའི་ནང་ཚན་ཐིག་ལེ་དགུ་པ་ཡེ་ཉིད་ཐིག་ལེ་གསལ་བ་དེ་བཞིན་ཉིད་ཅེས་པ་དེ་དང་།ཞིང་ཁམས་ལ་སྦྱར་ན་དབང་བསྒྱུར་གྱི་འཁོར་ལོ་ཇི་བཞིན་ཡེ་ཤེས་ཀྱི་རང་སྣང་ལ་ཡེ་ཤེས་ཀྱི་འཁོར་ལོས་དབང་བསྒྱུར་ཞིང་བག་ཆགས་སྡིག་སྒྲིབ་བྱང་བའི་ཡེ་ཤེས་ཀྱི་སྟོབས་དང་ལྡན་པའི་བྱང་འཁོར་ལོ་རིགས་ཀྱི་ཞིང་ཁམས་དེ་ཉིད་དང་།རྩལ་ཤར་མཚན་དཔེས་བརྒྱན་པའི་སྐུའི་དབང་དུ་བྱས་ན།མཚན་དང་དཔེ་བྱད་ལྡན་པའི་སྐུའི་ངོ་བོར་གནས་པ་གསང་མཆོག་གསང་བའི་རྒྱལ་པོ་སྐུ་མདོག་མཐིང་ནག་ཞལ་གཅིག་ཕྱག་བཞི་ཞབས་གཉིས་པ།ཁྲོ་བོའི་གདང་དྲུག་དང་ལྡན་པ།དུར་ཁྲོད་ཀྱི་ཆས་བརྒྱད་ཀྱིས་བརྒྱན་པ།ཕྱག་གཡས་པ་གཉིས་ན་བྱམས་པའི་རལ་ཀྱུ་དང་ཐུགས་རྗེའི་ལྕགས་ཀྱུ་བསྣམས་པ།ཕྱག་གཡོན་པ་གཉིས་ན་མི་ནུབ་པའི་རྒྱལ་མཚན་དང་འཛིན་བྱེད་ཀྱི་གཟེ་མ་བསྣམས་པ།ཞབས་གཉིས་གཡས་བརྐྱངས་གཡོན་བསྐུམས་པ།ཕུང་པོ་ལུས་ལེན་གྱི་བདུད་དང་རྒས་པའི་བདུད་གཉིས་གདན་དུ་བཏིང་བ།གཡང་གཞི་དང་སྟག་ཤམ་སྦྲུལ་ནག་གིས་བརྒྱན་ཏེ་རྟ་མཆོག་གི་ཁྲི་ལ་བཞུགས་ཤིང་གཞན་སྣང་འགག་མེད་དུ་འཆར་བ་དེའོ།རྩལ་ཤར་གྱི་དབང་དུ་བྱས་པའི་གསང་མཆོག་གསང་བའི་རྒྱལ་པོའི་སྐུ་མདོག་ཕྱག་མཚན་གྱི་བཀོད་པ་འདི་རྣམས་གསང་སྔགས་མ་རྒྱུད་རྒྱ་མཚོའི་མངོན་རྟོགས་ཐུགས་རྗེ་ཉི་མའི་འོད་ཟེར་དང་གསང་སྔགས་མ་རྒྱུད་ལྷ་ཚོགས་སུམ་བརྒྱ་དྲུག་ཅུའི་སྒྲུབ་གཞུང་ལས་ཚིག་དོན་ཇི་བཞིན་བཞུགས་པ་དེ་ལྟར་བཀོད་པ་ཡིན་ནོ།